safouaneb/arywiki huggingface dataset:
شاب

نبيل لعمراوي، لي معروف كتر ب سميت شاب، هو مغني ؤ كاتيب كلمات مغريبي اصلو من والماس. توصف بلي راه كاتيب كلمات موهوب ؤ عندو هتيمام كبير ب لموسيقا لمغريبية تقليدية. حياتو. بدا يلعب نبيل لموسيقا ف عمرو خمسطاش لعام، بدا ف لول ب لݣيطار، موراها لوتار، لعود، لكمانجة، لپيانو ؤ سانطتيزور. كان قرا ف لمعهد لعالي د لفن لمسرحي ؤ تنشيط ف رباط. تاتيرات. تاتر شاب ب لموسيقا شعبية د زيان، كبر على لاقاعات د محمد رويشة، علي ازلماط و حادة اوعكي. تاتر حتا ب لاغاني د شعبي لي كيلعبوها ف لعراسات و لحفلات ف لحومة د لقامرة ف رباط؛ و حتا ب لاغاني د راي د لفنانة بحال شاب حسني، شاب مامي، خالد، شاب نصرو، شاب بلال، شاب رزقي لي كانو كيتعلبو ف لقهاوي د لبيار. ومن بين لمؤترين ف شعبي، جبد شاب مغنيين بحال حاجيب، ميلود لمغاري، لبحيري، ونجاة عتابو، زيد عليها سميات قديمة ديال لموسيقا د لعيطة. موراها، مورما بانو طباسل ديال صاطيليط بدا يكتاشف لموسيقا شرقية، ديال لخاليج ؤ شام، ؤمعا لانترنيت روك، لميطال، ؤ جاز. بين شاب على تقدير ديالو لموسيقى د زياد رحباني. لموسيقا. شاب هو واحد ضاهرة ف لانترنيت، ؤ عندو شعبية خصوصا ف يوتوب. لموسيقا ديالو تصنفات بلي راها "مغريبية حقيقية"، خصوصا ملي خدم ب اقاعات اصلية ديال شعبي. لكلمات. شاب كيكتب لكلمات ديال لاغاني ديالو ب دارجة. لمحتوى ديال لكتبة د لاغاني ديالو توصفات بلي راها فشكل، ؤ ف نفس لوقت عادية ؤ عميقة.
تيفيناغ

تيفيناغ (بلكتبة تاعها: ⵜⵉⴼⵉⵏⴰⵖ، بالنوسخة ديال التوارݣ: ⵜⴼⵉⵏⵗ اولّا ⵜⴼⵏⵗ، بلكتابة لامازيغية باللاتينية: Tifinaɣ هي كتابة ديال ابجد كايتكتبو بيها اللوغات لامازيغية. تدارت لفباية جديدة مبنية على هاد السيستيم دلكتابة فلقرن 20 وتسمات تيفيناغ الجديدة اولّا تيفيناغ دليركام (بالنݣليزية: Neo-Tifinagh). هاد النوسخة ديال لكتابة كاتستعمل رسميا فلمغريب باش تتقرا لامازيغية لمعيارية لمغريبية فلمدارس لبتيدائية والنشير ديال لكتوبة. لانواع. تيفيناغ التقليدية. تيفيناغ التقليدية هي تيفيناغ اللي كايكتبو بيها التوارݣ. مافيهاش الصوايت وكايتكتبو غير فاللخر دلكلمة. شي تغيورات طراو على هاد لكتابة، مابينها الزيادة ديال لحركات دلعربية عليها باش تبان الصوايت اللي كاتنطق. الشكل ديال لحروف كايتبدّل من بلاصة لبلاصة، ومعاه حتّا ليتيجاه دلكتابة اللي هو من ليسر لليمن، واللي كايولّي شي مرّات من لتحت لفوݣ، وهادا تيجاه ماشي كتير بزّاف مابين لكتابات. هاد لكتابة تستعملات فلوغات خرين قراب من غير اللوغات لامازيغية، بحال لوغة تادݣال. تيفيناغ الجديدة. كانت لامازيغية فلمغريب قبل 2001 كاتكتب اما لكتابة لامازيغية بلعربية اولّا لكتابة لامازيغية باللاتينية وقليل فين كانت كاتكتب بتيفيناغ. وفوسط هاد لمدابزة اللي كانت مابين لحرف اللاتيني ولعربي خدا محمد السادس موقف محايد فاش قرر باللي اللوغات لامازيغية فلمغريب غاتكتب بخط جديد صاوبو لمعهد لملكي ديال التقافة لامازيغية من تيفيناغ التقليدية، وزاد عليه صوايت وحروف ماكانوش فالتقليدية، ورجعوه من خط ديال ابجد ؤولّا لفباية. ومن 2003 ولّا كايتقرا للتلامد فلمدارس لبتيدائية. ليونيكود. كاينة تيفيناغ فلجدوال تاع ليونيكود فلفقرات مابين U+2D30 و U+2D7F، و فلمعيار ديال ISO 15924 كاتسمى هاد لكتابة بTfng.
ريهام الحر

ريهام الحر (مزيودة ف 8 مارس 1977)، رسامة كاريكاتور مغريبية ختارتها لمنضمة لاعلامية بي بي سي من بين اكتر 100 مرا مؤترة. حياتها. قرات لادب لعربي ف كلية لاداب د قنيطرة ف لمغريب. عام 2000 ربحات ف مبارا نضماتها منضمة ليونيسكو ل حماية تّرات تّقافي. نشرات لاعمال ديالها ف بزاف د جّورنالات لمغريبية بحال جريدة العلم ؤ المنطقة ؤ الصحافة الانثوية ؤ جريدة سيطادين "Citadines" ؤ "لكل النساء"، ؤ حتا ف جّورنالات ديال دارلبيضا بحال الرسالة ؤ الامة.
جوف خنافري

جوف خنافري ولا غار خنافري (ب لفرانصاوية fosse nasale، ب نݣليزية nasal cavity) هيا واحد ليصپاص واسع على شكل تجويفة فوسط لوجه واللي كاينة فوق لحفرا الفمية و بين لوربيطات لعينينية، ؤ هوا موهيم فالتنفوس و الشمان ولايني حتا الدوقان و النطقان اللي كايتعتابرو تانويين فلخدمة ديالو. كاع الناس عندهوم جوج ديال الجوفات لخنافرية واحد فليمن ولاخر فليسر مفرقين بواحد اللامة عضمية سميتها فراقة خنافرية اولا سيپتوم خنافري. لاناطومي. لجوف لخنافري داير بحال شي بيت فيه ربعة د لحيوطا لي كايتكونو من كادر عضمي و لكورنيتات. و فهاد لجوف كاينين جوج فتحات وحدا قدامية سميتها التقبة لبوعويدوشكلية هي اللي كاطل على التقبات ديال النيف، ؤ لورانية كاطل على الشكوانة اللي هيا واحد لفتحة كاتربط بين الجوف لخنافري و لحلقوم. الا بغينا نوصفو الجوف بلمزيان غادي نقولو عليه باللي فيه: لكادر لعضمي ديال الجوف لخنافري. - لفرّاقة لخنافرية اولا السيپطوم لخنافري هيا لامة عضموكارتيلاجية كاتكون من تلاتة ديال لپياسات : جوج عضومة :لقومير و اللامة لعمودية ديال ليتمويد. زيد عليهوم لكارتيلاج السيپطالي هوا اللي هاز النيف وكايعطي ليه لفورمة ديالو. رد لبال: لكارتيلاج السيپطالي الا مكاينش ولا تديفورما فشي تهريسة ديال النيف كايتعتابر موشكيلة خايبة سيرتو فلجانيب التزويني ديال بنادم و اللي صعيب باش يتقاد. -لحيط لتحتاني : كايتكون من اللها لقاسح وفيه جوج عضومة هوما لپروصيص اللهاوي ديال لعضم لماكسيلاري فالتلتين القداميين، و التلت اللي باقي كايتكون من لپلاكة لؤفقية ديال لعضم اللهاوي. هاد لحيط متقوب بواحد لقناة كادوز لعصب لخنفرواللهاوي ولارتير اللهاوية لكبيرة. -لحيط الجنبي : هوا اللي معقد فهاد لحيوطا حيت كايتكون من ستا ديال لپياسات عضمية : عضم ماكسيلاري، عضم دمعاوي، متاهة غربالية(لعضم لغربالي)، پلاكة عمودية ديال لعضم اللهاوي و لپروصيص الجناوحي ديال لعضم السحتليلي(لخفاشي). ترجمة دلكلمات لعلمية بلفرانصاوية. رد لبال :مكايناش شي ترجمة متافقين عليها صحاب التخصوص الناطقين باللغة لمغريبية. شوف واش كاين شي حل حسن من هادا. لوربيطات لعينينية = Orbites oculaires. فراقة خنافرية = Cloison nasale. سيپطوم خنافري = Septum Nasal. لامة = Une lame. كورنيتات = les cornets. الرݣا(مصطلح كايتخدم فلمدون لمغريبية لقديمة بحال مراكش، تارودانت، الصويرة. . وكايعني لعكس ديال السقف : ارضية)= Plancher. حلقوم =Pharynx. بوعويدوشكلية= Piriforme. الشكوانة= choane. لقومير =Vomer. لعضم لغربالي=Os Éthmoïde. لعضم السحتليلي=Os sphénoide. لپروصيص الجناوحي=Processus Ptérygoide
رجاء الشرقاوي المرسلي

رجاء الشرقاوي المرسلي (مزيودة ف 12 ماي 1954 ف سلا) استاذة مغريبية ف لفيزيك نووية ف جامعة محمد الخامس د الرباط ف لمغريب. ربحات لجائزة د لوريال-ليونسكو د لمرا ف لعولوم على خدمتها علا بوزون د هيݣز. حياتها. تولدات رجاء ف سلا ف عام 1954. ؤ خدات درجة لولة ف رياضيات ف ليسي ديكارت د الرباط. ب كترة ما نباهرات ب انجازات نيل ارمسترونݣ ؤ نّصيحة د واحد لاستاذ قرّاها ف ليسي، ، تناقشات مع باها ؤ رغباتو باش يخليها تكمل قرايتها على برا د لمغريب. ؤ فعلا هادشي لي كان. مشات رجاء ل فرانسا باش تكمل قرايتها ف ݣرونوبل فين خذات دوكتورا في لفيزيك ف لابو د لفيزيك تحت درية ؤ كوسمولوجيا ("Laboratoire de Physique subatomique et cosmologie") لي كان جزء من كلية جوزيف فوريي. ف عام 1982 رجعات لرباط. ؤ تراسات واحد لايكيپ لّي ساهمات ف تّجربة د اطلس ف سيرن. ف 2015 خدات لجائزة دلوريال-ليونسكو دلمرا ف لعلوم د افريقيا ؤ دول لعربية. ؤ هاد لجائزة دليل على لمساهمة ديالها بلي لبوزون د هيݣز فعلا كاين. هاد لجسيم صغير هوّا لّي كيعطي ل دّرة لكتلة ديالها. المرسلي رفعات من لمستوى د لبحث لعلمي ؤ من لمستوى د رعاية صحية ف لمغريب. رجاء تعرفات بلي هيا اول وحدة اسست درجة د لماجستير ف الفيزيك د طّب. ديڤ تشارلتون، نّاطق رّسمي ديال تجربة اطلس هناها ب لجائزة ديالها ؤ ݣال "اطلس كتهنا الاستاذة رجاء الشرقاوي المرسلي ب هاد لجائزة لكبيرة ؤ لواعرة، ؤ لعتيراف ب دّور ديالها ف كتيشاف بوزون د هيݣز.
فليلم (بيولوجيا)

لفليلم ؤلا فيلوم تحتاني ؤلا تحتفيلوم (ب نݣليزية Subphylum) هوّا تقسيم طاكسونومي تحت من لفيلوم ؤ فوق من كلاص. متلاً السنسوليات (حيوانات عندها سنسول) كيشكّلو فيلوم تحتاني لي جا تحت من فيلوم ديال لحبليات "chordata"، و فوق من لكلاص لفوقانية د مولات ربعة "tetrapoda".
تاهوميوستازيت

التاهوميوستازيت ف لبيولوجيا هيا واحد لحالة فاش لوسط الدخلاني (الداخل ديال الدات) ماكايتبدلوش لپاراميترات ديالو سوا لفيزيكية بحال السخونية د لڭسدة و لحجم ديال السايل الدخلاني ديالو، سوا الكيماوية بحال ل pH، تاكونصونطريت ديال لملحة و السكار و يّونات خرين فالدم. هاد لپاراميترات كايتريݣلاو و كايتكونطرولاو بواحد ولا بزاف د ريݣلاتورات. هادشي كامل كايخلي لكائن لحي يعيش و يقدر يتقالم معا دّوار (لمحيط) ديالو. التاهوميوستازيت كاينين عندها جوج ديال السيستيمات اللي كايريڭليوها و كايخليو عبارها مشدود، و اللي هوما السيستيم لعصبي و السيستيم الاندوكريني (لهورمونات).
نيطع لقايم

نيطع لقايم ولا نيطا لقايم، تزادت فـ 1980 ف نتيڤوت، هي موغنية اسرائيلية من اصل مغريبي. حياتها. تولدات نيطع لقايم ف نتيڤوت (اسرائيل) ف عام 1980 وسط فاميلة يهودية مغربية. باها، ميكاييل لقايم، فنان، هاجر ل اسرائيل من تينغير، ؤ مها، اصلها من اليغ ؤ من دارلبيضا. عاشت نيطع وسط جو عامر ب تقافة ؤ تقاليد لمغريبية، ؤ تعطاتها لفرصة باش تبني علاقة د لهوية معا لبلاد د واليديها، و تزادت هاد لعلاقة طورات حيت كانت قريبة من جداتها لي علماتها داريجة. تجوجات نيطع من لموسيقي اميط هاي كوهين، ؤ عايشا معاه ف لقدس. ف 2019، متلات نيطع لقايم ف لفيلم د كمال هشكار "ف عيونك كانشوف بلادي" لي فيه رجعات هي ؤ راجلها ل لمغريب باش تقلب علا لوصول ديالها.
زينب فاسيكي

زينب فاسيكي ؤلا زينب فاسقي (مزيودة ف 21 يوليوز 1994 ف فاس) هي فنانة كاريكاتيرية مغريبيّة ؤ مُهندسة ميكانيكية ؤ ناشطة ديال حقوق لمرا زيد على داكشي النّشاط ديالها ف مجال تمكين لمرا ؤ لمساواة بين لمرا ؤ رّاجل. تشهرات زينب ب سباب مشروع دارتو سميتو «حْشُومَة» هاد لمشروع هوّا بزاف ديال تّصاور لفنية لكاريكاتوريّة لي نشراتها عام 2018 ؤ لي كاتصور لعيالات عريانات، ؤ كاتهضر فيه زينب علا ضرورة نحيدو لمعايير لمزداوجة. تعرض لمشروع ل اوّل مرة في مدريد ف صّبليون قبل ما يتعرض من بعد ف رّباط. لهدف ديال زينب فاسيكي من هاد لخدمة هو تحارب رّقابة ؤ تحيد «لمحرمات» ف لمغريب. حياتها. تزادت زينب فاسيكي ف 21 يوليوز عام 1994 ف مدينة فاس ف لمغريب ؤ قرات تما. تخرجات من لكلية د لهندسة ف يونيو 2017. بدات زينب رّسم فاش كان ف عمرها ربع سنين، ؤ طورات لموهبة ديالها معا لوقت. كاتركز ف لاعمال ديالها علا رسم تصاور ل راسها مختالفة ؤ متنوعة، كيما كاتخدم شخصيات خياليّة بحال لمرا لمعجزة. ف حوار معاها علا رّسمات لهزليّة ديالها علّقات زينب ب لقول: «تانشوف لمرا بحال شي تمتال ف بلادي، هادشي علاش بغيت نحررها، بغيتهم يكونو حرات". » كاتعاني زينب ف نشر رّسمات ديالها ف لمغريب حيت اغلب لمطبعات ؤ دور نّشر تايرفضو ينشرو ليها. ف 2014، رحلات ل دارلبيضا فين مازالا عايشة حتال دابا. زينب دخلات ل لݣروپ د سكف كف ؤ نشرات ف 2017 اول كوميك ستريپ ديالها ب سميت "ؤمور" فين ورات صعوبات لي كاتواجه لعيالات ف لمغريب.
لكتابة لأمازيغية بلعربية

لكتابة لامازيغية بلعربية هي لفباية مبازية على لخط لعربي وتكتبات بيها بزّاف ديال اللوغات لامازيغية فلقرون لوسطانبة. ليوما الناس ولّات كاتكتب اما بتيفيناغ الجديدة فلمغريب، اولّا لكتابة لامازيغية باللاتينية فالدزاير.
لإملاء ديال لكتابة بلأمازيغية

لاملاء ديال لكتابة بلامازيغية هو لكتابة اللي كاتستعمل باش تكتب اللوغات لامازيغية. فلعصور لقديمة لكتابة لامازيغية لقديمة هي اللي كانت كاتكتب بيها لامازيغية، وتلقاو كتابات قدام ونقوشة على لحجر بهاد لكتابة. من مورا لينتيشار ديال لاسلام، لعولاما ولفقهة لامازيغ ستاعملو لكتابة لامازيغية بلعربية. دابا كاينين تلاتة ديال لكتابات بلامازيغية: تيفيناغ، لكتابة لامازيغية بلعربية ولكتابة لامازيغية باللاتينية. مجموعات مختالفين فشمال افريقيا كايستاعملو كتابات مختالفين على حساب السياسة ولاديولوجية اللي محفزاهوم اديرو هاكّاك. تيفيناغ. تيفيناغ (بلكتبة تاعها: ⵜⵉⴼⵉⵏⴰⵖ، بالنوسخة ديال التوارݣ: ⵜⵊⵉⵏⵗ اولّا ⵜⵊⵏⵗ، بلكتابة لامازيغية باللاتينية: Tifinaɣ هي كتابة ديال ابجد كايتكتبو بيها اللوغات لامازيغية. تدارت لفباية جديدة مبنية على هاد السيستيم دلكتابة فلقرن 20 وتسمات تيفيناغ الجديدة اولّا تيفيناغ دليركام (بالنݣليزية: Neo-Tifinagh). هاد النوسخة ديال لكتابة كاتستعمل رسميا فلمغريب باش تتقرا لامازيغية لمعيارية لمغريبية فلمدارس لبتيدائية والنشير ديال لكتوبة. لاتينية. لكتابة لامازيغية باللاتينية (باللوغات لامازيغية: Agemmay Amaziɣ Alatin، اݣَمّاي امازيغ الاتين) هو نوسخة ديال لكتابة اللاتينية اللي كايتكتبو بيها اللوغات لامازيغية. تعتامد فلقرن 19 وفيه بزاف ديال لحروف.
بهاء روندا

بهاء روندا اولّا بهاء الروندة (تزادت ف 1974، الرباط -) هي مغنية مغريبية كاتغنّي لاندلسي وبالضبط لغرناطي. كبرات ف فاميلة عزيز عليها تحافض على الترات لاندلسي. قرات بهاء روندا على يد لحاج احمد پيرو، بدات لمشوار ديالها معا لجوق ديال شباب لاندلس اللي مشات معاهوم ف مهرجانات فالداخل وبرّا لمغريب. تشهرات بهاء ف لمهرجان ديال الطرب لغرناطي فوجدة و لمهرجان ديال لموسيقى الروحية ف فاس. قدمات بهاء روندا بزاف ديال السهرات على لمطروز (اندلسي فيه جملة ب لعربية تابعاها وحدة خرة بلعبرية) مع ليهودية لفرانساوية فرانسواز اطلان.
حفيظة الحسناوية

حفيظة الحسناوية هي مغنية مغريبية ديال لعيطة كانت معا لفرقة ديال ولاد بنعݣيدة و مشهورة ف لبلاد. حياتها. تزادت حفيضة ف عبدة تعلمات لغنا من عند لحاجة لحامونية والشيخة عايدة. دخلات حفيضة لحسناوية ل لغنا لمحتارف ف 1974 معا لفرقة ديال ولاد بنعݣيدة وتلاقات مع فاطنة بنت الحسين لي علماتها بزاف د لحوايج ؤ تبناتها من بعد، الشي لي خلّا الشيخة حفيضة تشهر كتر. توفات حفيضة ف 6 اكتوبر 2022 ف سبيطار محمد لخامس د اسفي ب سباب وعكة صحية جاتها ف معا لوحدة د الصباح، بعد معاناة معا مرض لقلب.
خربوشة

خربوشة، حادة الزيدية، حويدة لغياثية، لكريدة اولّا زروالة (تزادت فلخر ديال لقرن 19 فعبدة) هي شاعرة ومغنية مغريبية ديال لعيطة تعرفات فاش دارو ولاد زيد التورة على لقايد عيسى بن عمر. تعرفات خربوشة فالداكرة ديال لمغاربة باللي هي رمز ديال التورة والصبر، حيتاش كانت كاتدافع على ولاد بلادها (ولاد زيد) بالشيعر اللي كانت كاتغزل فيه ضد فلقايد فعام الرفسة. خلّات خربوشة بزاف ديال لاغاني اللي ليوما هي طرف كبير من لفن ديال لعيطة. لمصادر التاريخية كاتعاود القصة ديال خربوشة وكيفاش ماتت وكيفاش تطفات التورة ديال ولاد زيد، لكن هاد المصادر غير هضرة ورتوها الناس من جدادهوم، داكشي علاش هاد لمصادر مامتّافقينش على قصة وحدة. اغانيها. خربوشة مانظماتش العيطة غير باش تعيط على الحماسة و الجهد يكون فولاد قبيلتها، لكن فنفس الوقت كانت تقول فالقايد عيسى لي مايسوى و تعيط بالاجحاف و النكد لي عيشهم فيه وكانت تشوه السمعة ديالو بغناها.
حياة الإدريسي

حياة الادريسي (تزادت ف24 شتنبر 1963، الدار البيضا - ) هي مغنية مغريبية تشهرات بلاغاني ديال ام كلتوم واغاني ديال ملحنين بحال عبد لفادر رشدي واحمد البيضاوي. كاتكنّى هاد لمغنية بكوكب لاغنية لمغريبية.
حياة بوخريص

حياة بوخريص (تزادت فمكناس - ) هي موسيقية ومغنية مغريبية ديال الترات دالسماع ولمديح دالنبي ومن 1979 خدّامة استادة فلكونصيرڤاطوار دمكناس. كاتغني حياة بوخريص لاندلسي ولملحون ولغرناطي ولحوزي الدزايري ولقطاع دلموسيقى دالشمال اللي جاية من لمقامات ديال لموسيقى دلاندلسي. لمهرجانات اللي حضرات فيهوم. برّا لمغريب. دارت حياة بوخريص جولات فنية فبزاف ديال الدول فلعالم ف شمال افريقيا، الشرق لاوسط، ؤروپا و امريكا الشمالية.
زهرة الفاسية

زهرة لفاسية، تولدات ف 1905 ف صفرو ؤ ماتت ف 4 نونبر 1994 ف عسقلان، اسرائيل)، هي مغنية مغريبية يهودية تشهرات ف لقرن لعشرين، و ب ضبط مابين ربعينات و ستّينات ب لغنا ديال لعيطة من مورا مابدّلات السكنى ل رباط. سجلات لاغاني لولين ديالها ف لبدية ديال لعشرينات معا شركة پاطي و ڭراموفون من مورا ما رحلات ل كازا. هاجرات زهرة لفاسية ل فرانسا ف لبدية د ستّينات ومنها ل اسرائيل ف 1964. حياتها. تولدات زهرة ؤلا زوهرة لفاسية ف صفرو، و سميتها لحقيقية هيّ ايستر، ف فاميلة يهودية بسيطة. بّاها هاجر ل فاس باش يتاجر، ولاكين من بعد تحول ل الرباط، و عاود ل الدارلبيضا فين ستاقرات لفاميلة ف بوطويل ف لمدينة لقديمة. بّاها كان كيعرض السلعة ديالو ف درب عوا. بدات زهرة لفاسية علاقتها معا لفن ب تنشيط لحفلات د ليهود، و كانت كاتهرب من لمدراسة باش تّريني معا لفراقي د لموسيقى لمغريبية ليهودية، و منّها تعرّفات على فنانين مغاربا يهود بحال السولامي، سليم عزرا، بوحبوط و شلومو الصويري. كانت زهرة لفاسية ف اللول كاتلقّب ب الصفريوية، ولاكين باش تّعرف كتر خدات اللقب ديال "لفاسية". تشهرات بزاف عند لعائلات لبورجوازية لمغريبية لي كانت كاتعرض عليها باش تحيي لمناسبات. تجوّجات زهرة ب قرار من بّاها لمرة اللولة من صنايعي سميتو عزرا من مدينة فاس، و ولدات معاه جوج ولاد. حيت راجلها عتارض على لخدمة ديالها ف لفن، تطلقو، و مشات زهرة ل الرباط، فين عاشت قصة حب معا حوّات و تاجر يهودي طالياني، و تجوّجو. تحوّلو من بعد ل كازا، و من بعد ل فرانسا، و ف اللخر هاجرو ل اسرائيل. راجها تابيرو كان كيلبس ديما الجلابة لمغريبية و الطربوش، و زهرة لفاسية كان معروف عليها بلي ديما لابسة لقفطان. النهاية ديالها كانت حزينة، حيت بعدما هاجرات ل اسرائيل، تجاهلاتها قنوات لميديا لاسرائيلية لي كانت كاتفضّل لموسيقى لغربية، و بحال بزاف د ليهود من بلدان شمال افريقيا و الشرق لاوسط تعرّضات ل لحڭرة و لعنصرية. الشاعر ليهودي لمغريبي اريز بيطون ملي سمع قصتها كتب عليها قصيدة، لي ولات دابا جزء من لمقرر د لمدراسة ف اسرائيل. لاغاني ديالها. تشهرات زهرة لفاسية بتلاتة ديال لاغنيات: عيطة بيضاوية، عيطة مولاي ابراهيم وعيطة نشكي لربي. سجلات ليها وزارة تقافة ف لمغريب كاسيطة خاصة على شكل تكريم ليها، وفيها تمنية ديال لاغاني:
زهرة هندي

زهرة هندي (تزادت ف 20 يناير 1979، خريبݣة -) هي مغنية و ممتّيلة مغريبية فرانساوية. كاتغنّي بالنݣليزية و تاشلحيت، اولّا كاتجمع بيناتهوم كيما ف لاغنية ديال "اميك سيميك". تاترات هندي زهرة ب بزاف ديال ديال لمغنيين بحال الشيخة ريميتي و كاتشبّه ب بيت ڭيبونز من پورتيسهاد، مانوتشو، بيلي هوليداي، پاتي سميث، و نورا جونز. متلات ف 2014 ف لفلام ديال "The Narrow Frame of Midnight" تاع تالا حديد و "The Cut" ديال فاتح اكين. تاثرت هندي زهرة ب عدد كبير من المطربين بحال الشيخة ريميتي. كاريير. تزادت زهرة هندي ف مدينة خريبݣة ف المغرب. ملي كانت عندها 15 عام، خلّات المدرسة و مشات ل باريز باش تعيش مع باها اللي كان من قبل ف العسكر. و ملّي دارت 18 عام، خدمات ف متحف اللوڤر، و بدات تكتب الكلمات ديال الاغاني و الالحان ديالها. زهرة هندي كاتعتبر عصامية ف عزف الات موسيقية مختالفة. #تحويل ف عام 2005، كانت دارت 50 اغنية بحال «بيوتفل تانڭو»، «اورسول»، «ثري» و«ستاند اپ». اول ديسك مطول ديالها خرجات عام 2009، و سجلات عشرة د لاغاني ف الالبوم اللول ديالها د الجاز اللي خرج ف يناير 2010 من تسجيلات بلو نوت روكوردز. الڤيديو د الافتتاح ديال اغنية «بيوتفل تانڭو» خدم عليه المخرج لفرانساوي طوني ڭالتيف. الاغنية ديال «ستاند اپ» تختارت ل حملة تجارية ديال ويسترن يونيون. ف شهر يونيو 2010، تكونات مع الموسيقار لفرانساوي بلونديتو ف الالبوم ديالو اللول «باد باد تينڭس». و ف شهر نونبر 2010، زهرة هندي ربحات ب جائزة كونستانتين على افضل البوم. و ف فبراير 2011، فازت ب جائزة «ڤيكتوار دو لا موزيك» على افضل البوم موسيقى ف العالم.
زينة الداودية

هند الحنوني اولا زينة الداودية (تزادت ف1979، الدار البيضا) هي مغنية مغريبية كاتغنّي الشعبي و كاتسمّى حتى الشابة زينة و فيروز لمغريب. عاشت زينة الداودية ف فاميلة شعبية ف كازا و كانت من الصغر كاتبغي لغنا و الرياضة (ب لخصوص كورة). مشات مع لمنتخاب د لعيالات ولاكين خرجات منّو حيتاش كانت مايلة للغنا كتر. بدات ب الراي وماتشهراتش بزاف واخا تشهرو شي اغاني ديالها بحال "لا يا امال" اللي غناتها مع الشاب نوفل. لاغاني ديالها. دويتو. دارت دويتو معا هاد لموغنين:
سميرة مليان

سميرة مليان (توفات ف1984، لقاهرة) هي مغنية مغريبية. كانت تلقات لجتّة ديالها مليوحة من لبالكون ديال لپارطمة د لفنان بليغ حمدي. مشات سميرة مليان للقاهرة باش تّشهر. كانت دايرة سهرة فالدار ديال حمدي بليغ فين لقاوها مليوحة من الشرجم. كان تݣال فاللول باللي راها نتاحرات، ومن موراها تبين فالتحقيق باللي السبب هو لفنان حمدي بليغ اللي هرب برّا لبلاد.
شذى حسون

شدى امجد الحسون (تزادت ف3 مارس 1981، الدار البيضا) هي مغنية مغريبية عراقية. قرات لاداب النݣليزي ف الدار البيضا و التخصص د لفندقة و السياحة ف قنيطرة، و تشهرات فاش ربحات لموسم الرابع ديال سطار اكاديمي ف 2007، و كاتعتابر اول مرا كاتربح هاد اللقب. تعرفات هاد لمغنية ب لكنية ديال "عطر لاغنية لعربية" و"بنت الرافدين".
شريفة كيرسيت

شريفة كيرسيت (بتيفيناغ: ⵛⵔⵉⴼⴰ ⴽⴰⵔⵙⵉⵜ) (تزادت ف1 يناير 1967، خنيفرة -) هي مغنية مغريبية كاتغني لمواويل ديال تاماوايت دلاطلس لمتوسط باللوغة ديال تمازيغت وسط لمغريب. كبرات شريفة كيرسيت فدوار تازروت مع 15 ديال لخوت. وحيتاش لبلاد مافيهاش مدراسة ماقراتش شريفة فصغرها. بدات لغنا فالتمانينات مع محمد مغني ومحمد رويشة وحطات لالبوم اللول ديالها ف2002. ف2008 شدّات شريفة كيرسيت معا حادة اوعكي والرايس احمد بيزماون لجائزة ديال التقافة لامازيغية اللي كايعطيها لمعهد لملكي ديال التقافة لامازيغية.
صوفيا المريخ

صوفيا كريم المريخ (تزادت ف15 اكتوبر 1981، الدار البيضا -) هي مغنية مغريبية. شاركات فالنوسخة اللولة ديال صطار اكاديمي.
عائشة رضوان

عائشة رضوان (تزادت ف1962 فايت عتاب، اقليم ازيلال - ) هي مغنية ومنشدة مغريبية عايشة ففرانسا. غنّات هاد لمطربة بزاف ديال لموشحات ولاغاني دالطرب اللي عندهوم علاقة بالدين لاسلامي. غنات فبزاف ديال لانواع (لاغنية لامازيغية، الدجاز، لبلوز، لاغاني لكلاسيكية الشرقية). سجلات مع حبيب يامين بزاف ديال لاغاني بلميزان ديال لقانون ولعود والناي.
فاطمة الزهراء بناصر

فاطمة الزهراء بناصر (تزادت ف30 اكتوبر 1981، قنيطرة -) هي ممتيلة ومغنية مغريبية. بدات لكاريير ديالها ف1997 ولعبات بزاف ديال لادوار فلافلام ولمسلسلات. تشهرات فالدور ديالها "صوفيا" فلمسلسال ديال "ساعة في الجحيم"، والدور ديالها "الدرية لمتمردة" فلمسلسال ديال رمضان "عقبا ليك".
ياكوش

ياكوش ولا اكوش (بلامازيغية : Yakuc، ⵢⴰⴽⵓⵛ) واللي كاتعني الاله فاللوغة الامازيغية، كان هاد المصطلح كايتستعمل عند الناس ديال برغواطة من لقرن 8 للقرن 11 و اللي كانو متبعين الديانة لبرغواطية التوحيدية اللي شادة من الاسلام وشي ديانات خرين واللي هيا امارة تاسسات منبعد "تورة الامازيغ الكبرى" ضد لامويين، هادشي على حساب واحد لمؤرخ اندلسي عاش فلقرن حضاش ميلادية سميتو عبيد لبكري فلكناش ديالو “كتاب المسالك والممالك” واللي نقلها من عند واحد لمرسول برغواطي فقرطبة سميتو زمور بن صالح. هاد لكلمة النيت هيا اللي خداوها لمرابطين وسماوها على لمدينة اللي بناوها وداروها عاصيمة ديالهوم : مراكش ولي فالاصل هي امور واكوش (بلامازيغية : Amur (n) Wakuc، ⴰⵎⵓⵔ ⵏ ⵡⴰⴽⵓⵛ) اللي كاتعني بلاد الله واللي منها جات سميت لمغريب فبزاف دلوغات: موروكوش. هادشي كايرجح باللي هاد لكونصيپت مكانش مسدود غير فبرغواطة ولايني كان مروّج عند بلدان الامازيغ فشمال فريقيا. تخدام د هاد لكلمة. كانت هاد لكلمة على حساب هاد لمؤرخ، كايتصلا بيها فالصلا ديال البرغواطيين على هاد الشكل:
مور

لمور ؤلا لموريين (ب نݣليزية The Moors، ب لفرانساوية Les Maures، ب لاتينية Mauri، ب سپنيولية Los Moros) هيّا سمية تسمّاو بيها سّكان ديال منطقة ف شّمال لغربي ديال افريقيا، كانت كتشمل ف لاصل شّمال ديال لمغريب حتال حدود جنوبية مامعروفاش ب تّحديد، لّي هيّا مملكة موريطانية. هاد سّمية معا مرور زّْمان غادي يتوسع لستيعمال ديالها جغرافيا ؤ اتنيا، مي غادي يبقا عندها رتيباط قوي معا شمال غرب افريقيا، خصوصا لمغريب، حتال لقرن لعشرين. لاصل د سّمية. كلمة "مور" جات من لّاتينية "ماوري " لّي كان ايضا علا حساب لمؤرخين رّومان هيا نفس لكلمة لّي كانو كيسميو لمور بيها راسهوم. كاينين تلاتة ديال لْفرضيات رئيسية ديال لْاصل د هاد لْكلمة: بعض جّْماعات لايديولوجية بحال لافروسينتريك، كيركزو علا لفرضية لّوْلة باش يݣولو بلي كاتدل علا نّاس لّي لْبشرة ديالهم كْحلة، شّي لّي بنّسبة ليهم كيتبت بلي سّكان لْقدام ديال موريطانية كانو كوحل، ؤ بلي لْمغاربة ديال دابا جاو من بعد من ؤروپا ؤ شّرق لْاوسط. ولاكن هادشي بينات دّراسات لجينية بلي ماشي صحيح، ؤ زيدون ماكاينش دليل علا ان لكلمة ليونانية كتشير ل لّون ديال لْبشرة، ؤ ف لّخر كتبقا غير فرضية بلا دليل مْلموس. وبغض نّظر على الدراسات الجينية لي نفات لهضرة نتاع الافروسنتريك فمننساوش بلي كلمة موري كانت كتطلق على اصحاب اللون المائل للسمرة وليس الاسود و الدليل هو بلي الاغريق و الرومان بجوجهم كانو كيفرقو بين موري و اثيوبي و هاد لّخرة كتعني ساكن اثيوبيا، و ماشي من المنطق نݣولو ان القدماء ستعملوا جوج سميات ( موري و اثيوبي) باش يعنيو نفس العرق، و القدماء كانو واعرين فهاد القضية نتاع تمييز الاعراق بتسميات دقيقة، فا لجغرافي لمشهور كلاوديوس پطوليمايوس مثلا، ف لكتاب تاعو لي ذكر فيه شّعوب لي سكنات جنوب جّوج اقاليم د موريطانية وقع ليه شوية تاع صّعوبة ف تصنيف شعوب لݣيتول و لݣرمنت و لايثيوپيين لي كانو ساكنين فديك لوقيتة، و كنلقاوه بلي سمّى سّكان ݣيتوليا لبيضين بمصطلح "ݣايتولي" صافي، اما سكان ݣيتوليا لي لبشرة نتاعهم كحلة فباش يميزهم ستعمل مصطلح "ميلانوݣايتولي" لي كتعني "لݣيتول لكوحل" و كيزيد پطوليمايوس ياكد لينا بلّي ݣاع هاد تّسميات معندهاش علاقة ب لعرق مي ب لنتيماء لجغرافي و نمط د لمعيشة، لي كيخلينا متكدين من هاد لفكرة هو هاد لاقتيباس من لكتاب تاعو، لي كيقول: " ݣيتوليا جات من تحت جّوج اقاليم د موريطانية، اما تحت افريقيا و كيرينايكي كنلقاو صّحرا لّيبية، و قبايل كبيرة كيسكنو ليبيا، قبيلة لݣارامنت شادّة من راس تاع واد فاݣرادا حتال بحيرة نوڤا، وقبيلة لميلانوݣايتولي لي شادة كاع لرض من جبل اوسارݣالا حتال جبل ساݣوبولا، و قبيلة ݣيروي لاثيوبية ساكنين ف جنوب واد غير… اما قبيلة اودراݣيدا لاثيوبية كتسكن بين جبل ثالا و كافا… اما لقبايل لي ساكنين جيهة لبحر لي من ورا ݣايتوليا فهوما قلال و هوما لاوطولول، السيراݣي، الماوسولي، حتى كنوصلو لجبل ماندوروس، وبعد هاد جبل كنلقاو لبابي و لمالكوي و لماندوري و لدارداي و لسوفوكيي، وقبل ما نوصلو لسهل بيرون كنلقاو عند جبل روساديون قبيلة ليوكواثيوبيس". نقدرو نشوفو بلي هاد لوصف نتاع كلاوديوس كيتجاهل تماما لمعنى لعرقي نتاع مصطلح "اثيوبي" لي من لمفروض يكون كيعني "كحل لبشرة" و كنسجلو ما يالي: و هكا كنستنتجو بلي تّسميات لي ستعملها پطوليمايوس كتعني: و هادشي كايبين بلي كلمة موري بكل بساطة كتعني مواطن مملكة موريطانية و ماعندهاش مدلول عرقي.
فريدة بليزيد

فريدة بليزيد (مزيودة ف 10 مارس 1948 ف طنجة) مخرجة مغريبية من اهم سّيناريست ف سّينما لمغريبية، تخرجات من المعهد العالي ل دراسات سّينمائية ف باريز، خرجات فيلم باب السماء مفتوح، ؤ كتبات بزاف د سّيناريوات ل افلام بحال جرحة في الحائط ؤ عرائس من قصب، كيما كتبات افلام في التسعينات ل لمخرج محمد عبد الرحمن التازي. فريدة بليزيد كانت مجوجة مع لكاتب ولمعارض السياسي مومن الديوري، و عندها معاه جوج بنات. طلقو مع بعضياتهم ف 1971.